#  Projekts

## LATVIJAS REPUBLIKAS MINISTRU KABINETS

2015.gada Noteikumi Nr.

Rīgā (prot. Nr. .§)

**Sabiedriskas nozīmes pakalpojumu sniegšanas saistību uzlikšanas kārtība valsts nozīmes civilās aviācijas lidlaukam**

Izdoti saskaņā ar

likuma „Par aviāciju”

272.panta trešo daļu

1. Noteikumi nosaka kārtību, kādā valsts nozīmes civilās aviācijas lidlaukam (turpmāk – lidlauks) uzliekamas sabiedriskas nozīmes pakalpojumu sniegšanas saistības, un kārtību, kādā nosakāma un sedzama kompensācija par izmaksām, kuras lidlaukam rodas, izpildot uzliktās sabiedriskas nozīmes pakalpojumu sniegšanas saistības.
2. Šo noteikumu 1.punktā minētās sabiedriskas nozīmes pakalpojumu sniegšanas saistības lidlaukam uzliek, lai nodrošinātu tādu sabiedriski svarīgu funkciju veikšanu kā meklēšana un glābšana, civilmilitārās sadarbības atbalsta sniegšana un citu sabiedriski svarīgu funkciju, kas aptver jūras akvatorijas apsekošanu, medicīniska  nolūka gaisa pārvadājumus, aviācijas palīdzības sniegšanu iedzīvotājiem stihisku nelaimju (katastrofu) seku likvidēšanu (nelaimes skarto rajonu apsekošana, novērošana, iedzīvotāju evakuēšana, pārtikas produktu, apģērbu, medikamentu, aprīkojuma, būvmateriālu un citu materiālu piegādes), valsts pārvaldes iestāžu kopīgās mācības, kurās iesaistīti arī to rīcībā esošie gaisa kuģi, meža dzīvnieku vakcināciju (turpmāk – sabiedriski svarīgu funkciju veikšanas atbalsta saistības) izpildi.
3. Šos noteikumus nepiemēro noteikta regulāro gaisa pārvadājumu apjoma un lidojumu regularitātes saistību noteikšanai.
4. Šos noteikumus piemēro lidlaukiem, kuru vidējais gada satiksmes apjoms divu finanšu gadu laikā pirms sabiedriski svarīgu funkciju veikšanas atbalsta saistību uzlikšanas un uzlikto sabiedriski svarīgu funkciju veikšanas atbalsta saistību nodrošināšanas periodā nepārsniedz 200 000 pasažieru.
5. Sabiedriski svarīgu funkciju veikšanas atbalsta saistības lidlaukam, kas pieder kapitālsabiedrībai, kurā pašvaldībai ir izšķiroša ietekme, uzliek ministrijas, kas ir atbildīgas par attiecīgo funkciju nodrošināšanu, un attiecīgā pašvaldība, kopīgi noslēdzot sabiedriski svarīgu funkciju veikšanas atbalsta saistību līgumu. Ja kādas no šo noteikumu 2.punktā minētās sabiedriski svarīgas funkcijas nodrošināšanai ir nepieciešams pakalpojums, kas nav nepieciešams citu šo noteikumu 2.punktā minēto sabiedriski svarīgu funkciju nodrošināšanai, to norāda kopīgi noslēgtajā līgumā vai slēdz atsevišķu sabiedriski svarīgas funkcijas veikšanas atbalsta saistību līgumu konkrētā pakalpojuma nodrošināšanai.
6. Sabiedriski svarīgu funkciju veikšanas atbalsta saistību līgumā ietver šādas būtiskas līguma sastāvdaļas:

6.1. pakalpojumu sniegšanas saistību apraksts un izpildes prasības;

6.2. lidlauks, kam uzliekamas pakalpojumu sniegšanas saistības, un nepieciešamības gadījumā – attiecināmā teritorija;

6.3. informācija par ekskluzīvo vai īpašo tiesību būtību, kas ir piešķirta lidlaukam;

6.4. kompensācijas maksimālā un faktiskā apmēra aprēķināšanas, kontroles, kā arī kompensācijas apmēra pārskatīšanas kārtība un parametri, kas vismaz reizi trīs gados līguma darbības periodā un tā beigās tiek pārskatīti un, ja nepieciešams, atjaunināti un precizēti;

6.5. savstarpējo norēķinu kārtība un finanšu resursu piešķiršanas nosacījumi;

6.6. pārmaksāto kompensācijas summu atmaksāšanas kārtība un termiņi;

6.7. līguma darbības ilgums, kas nepārsniedz 10 gadus. Ja sabiedriski svarīgu funkciju veikšanas atbalsta saistību līgumā no lidlauka tiek prasīts vērā ņemams ieguldījums, kas ir jāamortizē ilgākā periodā saskaņā ar vispārpieņemtiem grāmatvedības principiem, līguma darbības ilgums var pārsniegt 10 gadus;

6.8. atsauce uz Eiropas Komisijas [2011.](http://likumi.lv/doc.php?id=236506&search=on#p2011) gada [20.](http://likumi.lv/doc.php?id=236506&search=on#p20) decembra Lēmumu 2012/21/ES par Līguma par Eiropas Savienības darbību [106. panta](http://likumi.lv/doc.php?id=236506&search=on#p106) 2. punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi*.*

1. Valsts vai pašvaldība kompensē izmaksas, kas lidlaukam rodas, izpildot noslēgto sabiedriski svarīgu funkciju veikšanas atbalsta saistību līgumu.
2. Valsts kompensācija šo noteikumu izpratnē ir valsts budžeta likumā kārtējam gadam šim mērķim paredzētā valsts budžeta dotācija vai attiecīgās ministrijas valsts pamatfunkciju īstenošanai valsts budžetā paredzētie līdzekļi. Pašvaldības kompensācija šo noteikumu izpratnē ir pašvaldības budžetā šim mērķim paredzētā dotācija kārtējam gadam.

 9. Kompensācijas par izmaksām, kas lidlaukam rodas, sniedzot pakalpojumus uzlikto sabiedriski svarīgu funkciju veikšanas atbalsta saistību līguma ietvaros, un ko lidlauks nenodrošinātu, ja tam nebūtu uzliktas sabiedriski svarīgu funkciju veikšanas atbalsta saistības, apmēru katrā konkrētā gadījumā aprēķina, ņemot vērā pakalpojumu sniegšanas saistību aprakstā noteikto prasību un standartu nodrošināšanas faktiskās izmaksas.

10. Slēdzot sabiedriski svarīgu funkciju veikšanas atbalsta saistību līgumu, saistības uzliekošās ministrijas un pašvaldība līgumā iekļauj nosacījumus, kas ļauj tām pārliecināties, ka līgumā netiek iekļautas un kompensētas izmaksas, kuras kompensē saskaņā ar pakalpojumu sniegšanas saistību līgumu noteikta apjoma un lidojumu regularitātes nodrošināšanai vai ka vienas un tās pašas izmaksas nav paredzēts kompensēt vienlaikus vairāku noslēgto sabiedriski svarīgu funkciju veikšanas atbalsta saistību līgumu ietvaros.

11. Ja sabiedriski svarīgu funkciju veikšanas atbalsta saistības uzliek kopīgi vairākas ministrijas un pašvaldība, tās sabiedriski svarīgu funkciju veikšanas atbalsta saistību līgumā paredz nosacījumus par plānotā kompensācijas apmēra sadalījumu starp līguma slēdzējiem un vienojas par katras līgumslēdzējas puses atbildību par izmaksājamo kompensāciju atbilstību pakalpojumu sniegšanas saistību aprakstā noteiktajam.

12. Ja lidlauks bez uzliktajām sabiedriski svarīgu funkciju veikšanas atbalsta saistībām veic saimniecisko darbību vai tam ir uzliktas sabiedriskas nozīmes pakalpojumu sniegšanas saistības noteikta apjoma un lidojumu regularitātes nodrošināšanai, tas nodrošina ar sabiedriski svarīgu funkciju veikšanas atbalsta saistību līguma izpildi saistītās darbības ieņēmumu un izdevumu atsevišķu uzskaiti. No sabiedriski svarīgu funkciju veikšanas atbalsta saistību izpildei piešķirtajiem līdzekļiem aizliegts finansēt citas lidlauka darbības. Izpildot ministriju un pašvaldību kopīgi noslēgtā sabiedriski svarīgu funkciju veikšanas atbalsta saistību līguma prasības, lidlauks nodrošina atsevišķu, nošķirtu pakalpojumu sniegšanas saistību aprakstā noteikto prasību un standartu nodrošināšanas izmaksu uzskaiti.

Ministru prezidente L.Straujuma

 Satiksmes ministrs A.Matīss

Iesniedzējs: satiksmes ministrs A.Matīss

Vīza: valsts sekretārs K.Ozoliņš

11.06.2015 08:00

802

A.Muižnieks

67028209, Arnis.Muiznieks@sam.gov.lv